
Az esetek mint benchmarkok az Európai Unió versenyszabályozásában

Az Európai Unió versenyszabályozásának vállalkozásokra vonatkozó részét, azon belül is a versenykorlátozó megállapodásokat valamint a gazdasági erőfölénnyel való visszaélés tilalmát az Európai Unió Működéséről szóló Szerződés (EUMSZ) 101. és 102. cikke tartalmazza. A kutatásom alapkérdéseként megfogalmazható, hogy ez a két cikk elegendő szabályozást biztosít-e az egységes piacon a verseny védelmére?
Általánosan elfogadott az az állítás, hogy az Európai Unió versenyszabályozására alkalmazandó szerződések – mind a Római Szerződés, mind a Lisszaboni Szerződés – csak egy keretszabályozás. Felmerül azonban a kérdés, hogy a meglévő szabályozás ténylegesen betölti-e ezt a keretszabály-funkciót? Ezt a keretszabályt az Európai Bizottság és az Európai Unió Bírósága elé kerülő esetek töltik meg tartalommal. Így szintén feltehető a kérdés, hogy e két intézmény elé kerülő esetek elegendő alapot biztosítanak-e a jövőben eléjük kerülő esetek eldöntésére?
Dolgozatomban részletesen megvizsgálom az EUMSZ 101. és 102. cikkének tartalmát, a Bizottság és Bíróság elé kerülő esetek tükrében. Vizsgálatom arra enged következtetni, hogy önmagában a 101. és 102. cikkek nem jelentenek kimerítő szabályozást a Bizottság/Bíróság elé kerülő ügyek elbírálására. Tehát kijelenthető, hogy a 101. és 102. cikkek csak egy keretszabályt fogalmaznak meg, amelyet a Bizottság és a Bíróság töltenek ki tartalommal, az eléjük kerülő precedensek fényében.
A világ olyan sok különböző élethelyzetet generál, hogy egyetlen szabályozás sem lenne képes mindent átfogóan szabályozni. A Szerződés alkalmazandó versenyszabályozási cikkei közel ötvenöt éve változatlanok, ami megerősíti azt a felvetést, hogy a Szerződés csak keretszabályként funkcionál. Hiszen ha mindenre kiterjedne, akkor a rohamosan fejlődő világ újra és újra olyan élethelyzeteket hozna, amelyek a Szerződés érvényességét és alkalmazhatóságát folyamatosan megkérdőjeleznék. Példának elég felhozni, hogy az IT szektor mennyit változott ötvenöt év alatt. A Bizottság és a Bíróság az elé kerülő ügyeket rendre széleskörűen vizsgálja, korábbi döntéseket is figyelembe véve, amelyek tehát jó kiindulópontként szolgálnak az újonnan felmerülő esetek eldöntésére. Másrészről a keretszabály adta változatlanság stabil alapot biztosít a döntésekhez. 



